Rugbybaas se salaris met 50% gesny | Netwerk24
Raelene Castle, uitvoerende hoof van Rugby Australië. Foto: Getty Images
Castle se aankondiging kom nadat RA ’n voorlopige verlies van $9,4 miljoen vir 2019 getoon het, berig The Sydney Morning Herald.
Sy wou nie ’n geldwaarde aan die salarisvermindering heg wat spelers in die oë staar nie, maar het gewaarsku dat dit van uiterste belang is om die “finansiële lewensvatbaarheid van die spel op kort termyn” te verseker.
Dit terwyl RA besig is om sy pad deur die Covid-19-pandemie, wat die sportwêreld tot stilstand gebring het, probeer vind.
Castle, wat $800 000 per jaar verdien, het ook bekend gemaak dat die ander ringkoppe van RA 30% minder gaan verdien.
RA sal Dinsdag met die spelersvereniging vergader, maar Castle sê daar sal nie oorhaastige besluite geneem word nie, berig rugby.com.au.
“Daar is geen twyfel dat daar ’n paar baie moeilike gesprekke op ons wag. Tog weet ons dat die regering aankondigings beplan om mense by te staan (wat weens die koronavirus hul werk verloor of minder betaal word).
“Ons is in gesprekke met die regering om te bepaal wat die toelaag gaan beloop, sodat ons dit in aanmerking kan neem in die besluite wat ons neem,” sê Castle. – Sportredaksie
Meer oor: Rugby Australië | Raelene Castle | Covid-19 | Rugby